b'\n_START_ARTICLE_\nObnova Kenmu\n_START_SECTION_\nOzadje\n_START_PARAGRAPH_\nCesarjevo vlogo sta si prisvojila klana Minamoto in Hod\xc5\xbeo odkar je Minamoto no Joritomo leta 1192 pridobil naziv \xc5\xa1oguna\xc2\xa0in vladal iz Kamakure.\xc2\xa0Zaradi razli\xc4\x8dnih razlogov se je \xc5\xa1ogunat\xc2\xa0odlo\xc4\x8dil dovoliti alternirajo\xc4\x8de vladanje dveh cesarskih linij s Severnega in Ju\xc5\xbenega dvora. Metoda je delovala nekaj menjav cesarjev do nastopa ju\xc5\xbenega cesarja Go-Dajga, ki je odprto nasprotoval Kamakuri z imenovanjem sina za naslednika.\xc2\xa0Leta 1331 ga je \xc5\xa1ogunat izgnal, cesarski lojalisti, med njimi Masa\xc5\xa1ige Kusunagi, so se uprli in ga pri\xc5\xa1li podpret.\xc2\xa0Pomagal jim je tudi Takaud\xc5\xbei A\xc5\xa1ikaga, ki ga je Kamakura sprva poslala zatreti cesarjev upor, kasneje pa je sam postal \xc5\xa1ogun.\xc2\xa0Pribli\xc5\xbeno ob istem \xc4\x8dasu je prestolnico \xc5\xa1ogunata\xc2\xa0napadel tudi vzhodni poglavar Jo\xc5\xa1isada Nitta. \xc5\xa0ogunat\xc2\xa0se je posku\xc5\xa1al braniti proti napredkom vojsk, a so s\xc4\x8dasoma dosegle Kamakuro, jo oblegale in zavzele. Mesto je ostalo politi\xc4\x8dno sredi\xc5\xa1\xc4\x8de regije Kanto \xc5\xa1e celo stoletje, a se je nadvlada kon\xc4\x8dala.\n_START_SECTION_\nCilji obnove\n_START_PARAGRAPH_\nKo je cesar Go-Dajgo zasedel prestol leta 1318, je takoj naznanil\xc2\xa0 vladanje brez vme\xc5\xa1avanja vojske iz Kamakure. Zgodovinski dokumenti ka\xc5\xbeejo, da so verjeli, da je o\xc5\xbeivitev cesarske hi\xc5\xa1e mogo\xc4\x8da, \xc4\x8deprav je bil \xc5\xa1ogunat\xc2\xa0mo\xc4\x8dna ovira._NEWLINE_Primer situacije, ki je \xc4\x8dakala na re\xc5\xa1itev, so bila posestva \xc5\xa1oen.\xc2\xa0Lastniki velikih posestev (nadzorniki \xc5\xa1ugo\xc2\xa0in upravniki d\xc5\xbeito) so bili politi\xc4\x8dno neodvisni, dav\xc4\x8dne olaj\xc5\xa1ave pa so siroma\xc5\xa1ile vlado in spodkopavale njeno avtoriteto. \xc4\x8cikafusa Kitabatake, Go-Dajgov bodo\xc4\x8di svetovalec je priznal, da se nima nih\xc4\x8de namena vme\xc5\xa1avati v te privilegije, zato je bil uspeh s te strani na za\xc4\x8detka zelo medel.\xc2\xa0Ni bilo jasno, kaj je \xc5\xbeelel ukreniti glede zamenjave gospodarjev\xc2\xa0\xc5\xa1ugo\xc2\xa0in d\xc5\xbeito. Vsekakor niso \xc5\xbeeleli deliti mo\xc4\x8di s samurajskim razredom. Cesar je postavil te\xc5\xbeavo na stranski tir, saj so prav samuraji iz zahodnih posestev kasneje porazili \xc5\xa1ogunat.\xc2\xa0Vsakr\xc5\xa1no\xc2\xa0ukrepanje bi privedlo do zamer pri klju\xc4\x8dnih zaveznikih.\n_START_SECTION_\nNeuspeh Go-Dajgove politike\n_START_PARAGRAPH_\nCesar si je prisvojil nekatero zemljo, ki jo je nejgova dru\xc5\xbeina prej izgubila, na primer budisti\xc4\x8dne templje To-d\xc5\xbei in Dajtoku-d\xc5\xbei. Nadejal si je njihovo podporo. Ni mu uspelo za\xc5\xa1\xc4\x8dititi pravic zakupnikov zemlje in delavcev, katerih prito\xc5\xbebe so se zlivale v samostane._NEWLINE_Ni razumel pomembnosti bojevni\xc5\xa1kega razreda, saj ni nikoli nagrajeval manj\xc5\xa1ih samurajskih podpornikov, kar bi lahko po\xc4\x8del z zemljo, ki so jo zasegli od klana Hod\xc5\xbeo. Namesto tega je bil vedno pristranski. Te napake so klju\xc4\x8d za razumevanje dogodkov v naslednjih nekaj desetletjih.\xc2\xa0\xc5\xa0ele po nagraditvi verskih institucij se je lotil samurajev, ki so se v velikih mno\xc5\xbeicah pri\xc5\xa1li pogajati za svoj dele\xc5\xbe.\xc2\xa0Najve\xc4\x8dji dele\xc5\xbe je pripadel samurajema Jo\xc5\xa1isadu Nitti in Takaud\xc5\xbeiju A\xc5\xa1ikagi, s \xc4\x8dimer civilistom ni vrnil veliko nadzora nad provincami. Najve\xc4\x8dja napaka je bila, da ni nagradil manj pomembnih bojevni\xc5\xa1kih podpornikov. Tribunali, ki jih je ustanovil za ta namen, so bili neu\xc4\x8dinkoviti in neizku\xc5\xa1eni za tak\xc5\xa1no nalogo, podlegli pa so tudi korupciji.\xc2\xa0Samuraje je \xc5\xa1e bolj razjezilo, ko je z namenom zbiranja sredstev za zgraditev nove cesarske pala\xc4\x8de dvignil davke za samurajski razred. S \xc4\x8dasom se je po dr\xc5\xbeavi krepil odpor proti plemi\xc5\xa1tvu.\xc2\xa0Tajhejki\xc2\xa0bele\xc5\xbei, da je \xc5\xa1la velika ve\xc4\x8dina vojnih pridobitev v roke Takaud\xc5\xbeija, Jo\xc5\xa1isade in pisarnam \xc5\xa1ugojev\xc2\xa0in d\xc5\xbeitojev ve\xc4\x8d kot 50 provinc, s \xc4\x8dimer je ostalo malo sredstev za bojevnike. Do konca leta 1335 je aristokracija izgubila vso podporo bojevni\xc5\xa1kega razreda.\n_START_SECTION_\nVzpon bratov A\xc5\xa1ikaga\n_START_PARAGRAPH_\nGo-Dajgo je \xc5\xbeelel povrniti svojo vlado v Kamakuri in na vzhodu dr\xc5\xbeave, brez da bi tja poslal \xc5\xa1oguna, ker bi bilo to zaenkrat nevarno.\xc2\xa0Namesto tega je poslal \xc5\xa1estletnega sina, princa Norinaga, v provinco Mucu (vzhod dana\xc5\xa1nje regije Tohoku) in ga nominiral za guvernerja-generala provinc Mucu in Deva.\xc2\xa0Kot o\xc4\x8ditni odgovor na to potezo je Takaud\xc5\xbejev mlaj\xc5\xa1i brat Tadajo\xc5\xa1i pospremil cesarjevega enajstletnega sina Narijo\xc5\xa1ija (Narinaga) v Kamakuro kot guvernerja province Kozuke, sam pa je postal njegov namestnik in de facto vladar. Z imenovanjem bojevnika na pomembni polo\xc5\xbeaj je cesarju pokazal, da samurajski razred ni pripravljen na povsem civilno vladavino._NEWLINE_Kasneje je cesar imenoval svojega tretjega sina princa Morinaga na mesto sej-i taj\xc5\xa1oguna\xc2\xa0skupaj z bratom Norinago, kar je ujezilo Takaud\xc5\xbeija A\xc5\xa1ikago, ki je verjel, da ima kot potomec klana Minamoto pravico do obnovitve klanove vladavine.\xc2\xa0Po porazu garnizije Hod\xc5\xbeo leta 1333 v Rokuhari je tam takoj nastavil lastno pisarno bugjo\xc5\xa1o, ki je vzdr\xc5\xbeevala mir v mestu ter prevzela politiko in funkcije (samurajske) predhodnice, nadzirala promet na ve\xc4\x8djih cestah in izdajala potne liste. Takaud\xc5\xbei je \xc5\xbeelel s tak\xc5\xa1no zamenjavo nadaljevati politi\xc4\x8dno mo\xc4\x8d samurajev. Ker se je postavil za predstavnika voja\xc5\xa1kega razreda, so se okoli njega zbirali nezadovoljni bojevniki. Videli so, da bo lahko povrnil zlate \xc4\x8dase \xc5\xa1ogunata, zato je bil mo\xc4\x8dnej\xc5\xa1i od rival, kot je bil Jo\xc5\xa1isada Nitta. Najve\xc4\x8dja ovira je ostal \xc5\xa1ogun\xc2\xa0princ Morinaga.\n_START_SECTION_\nPrinc Morinaga\n_START_PARAGRAPH_\nPrinc Morinaga je postal Takaud\xc5\xbeijev nasprotnik, saj je bil ugleden in predan vzpostavitvi civilne vlade, ki jo je podpiral tudi Jo\xc5\xa1isada (Takaud\xc5\xbei ga je u\xc5\xbealil).\xc2\xa0Napetosti so rasle, dokler ni Takaud\xc5\xbei Morinaga zaprl v Kjotu pod pretvezo in ga transportiral v Kamakuro, kjer je bil zapornik do konca avgusta 1335. Podporniki Hod\xc5\xbeo so tu in tam sporadi\xc4\x8dno netili upore.\xc2\xa0Tekom istega leta je Tokijuki Hod\xc5\xbeo (sin tadnjega regenta Takatokija) poskusil povrniti \xc5\xa1ogunat\xc2\xa0s silo in premagal Tadajo\xc5\xa1ija v dana\xc5\xa1nji prefekturi Kanagava. Tadajo\xc5\xa1i je zbe\xc5\xbeal, pred odhodom pa je naro\xc4\x8dil obglavljenje princa Morinaga. Kamakura je kratek \xc4\x8das ostala v rokah Tokijukija.\xc2\xa0Takaud\xc5\xbei je zaprosil cesarja za naziv sej-i taj\xc5\xa1ogun, da bi lahko zatrl ta\xc2\xa0upor in pomagal bratu. Po zavrnitvi je organiziral svoje sile in se vrnil v Kamakuro brez cesarjevega blagoslova, kjer je premagal klan Hod\xc5\xbeo.\xc2\xa0Namestil se je v soseski Nikajdo.\xc2\xa0Ko so ga povabili, da se vrne v Kjoto, jim je preko brata Tadajo\xc5\xa1ija sporo\xc4\x8dil, da se po\xc4\x8duti varnega, kjer je. V Okuri, kjer je prebival prvi\xc2\xa0\xc5\xa1ogun Minamoto no Joritomo, si je gradil dvorec.\n_START_SECTION_\nDr\xc5\xbeavljanska vojna\n_START_PARAGRAPH_\nKjotu je postalo jasno, da si je brez odobritve cesarja Takaud\xc5\xbei nagrabil \xc5\xa1iroko mo\xc4\x8d; \xc4\x8dlana klana Uesugi je imenoval za nadzornika province Kozuke, doma\xc4\x8de province Jo\xc5\xa1isada Nitta.\xc2\xa0Do konca leta 1335 je bilo ve\xc4\x8d tiso\xc4\x8d cesarjevih mo\xc5\xbe pripravljeno na odhod v Kamakuro, velika vojska pod poveljem Ko no Morojasuja pa je hitela na obrambo mesta. 17. novembra 1335 je Tadajo\xc5\xa1i izdal sporo\xc4\x8dilo samurajem, da se pridru\xc5\xbeijo A\xc5\xa1ikagam proti Jo\xc5\xa1isadu Nittu, podobno pa je storil tudi dvor. Ve\xc4\x8dina samurajev in kmetov je bila na za\xc4\x8detku vojne prepri\xc4\x8dana, da jim bo pod \xc5\xa1ogunatom\xc2\xa0bolje. Kampanja je bila za brata A\xc5\xa1ikaga\xc2\xa0uspe\xc5\xa1na. 23. februarja 1336 sta cesar in Jo\xc5\xa1isada izgubila, Kjoto je padel. 25. februarja 1336 je Takaud\xc5\xbei vstopil v prestolnico in kon\xc4\x8dal obnovo Kenmu.\n_START_SECTION_\nKoledarska posebnost dobe\n_START_PARAGRAPH_\nDoba Kenmu je zaradi dveh mo\xc5\xbenih \xc5\xa1tetij anomalna. Ker se imena dob (nengo) menjajo po cesarju in ker se je cesarska hi\xc5\xa1a leta 1336 razdelila na dve veji, se dobo \xc5\xa1teje na dva na\xc4\x8dina na obeh straneh delitve. Po \xc5\xa1tetju Ju\xc5\xbenega dvora cesarja Go-Dajga je sledila doba Kenmu dobi Genko (imenovana po vojni Genko) leta 1334 in se kon\xc4\x8dala leta 1336 z dobo Engen, po \xc5\xa1tetju Severnega dvora pa je trajala med letoma 1334 in 1338, ko jo nasledi doba Rjakuo. \xc4\x8ceprav je bil Ju\xc5\xbeni dvor na koncu pora\xc5\xbeen, je ta linija legitimna, zato\xc2\xa0uporabljajo zgodovinarji njihovo \xc5\xa1tetje.'